Video: Samarqandda IIB xodimlari sayyohlarga qo'pol muomalada bo'lib, elektroshoker ishlatdi

Samarqand shahrida 21 may kuni tungi paytda IIB xodimlari sayyohlarga qo'pol muomalada bo'lib, elektroshoker ishlatdi. Bu haqda Ichki ishlar vazirligi matbuot kotibi xabar berdi.
Ma'lum bo'lishicha, 20 maydan 21 may kuniga o'tar kechasi shahar IIB patrul-post xizmati xodimlari tungi faoliyatini olib borayotgan bo'lgan. Ular Mirzo Ulug'bek ko'chasida qo'shni mamlakatdan kelgan sayyohlarni shaxsini tekshirish jarayonida qo'pol munosabatda bo'lib, xizmat vazifasini va maxsus-texnik vositalarni qo'llash vakolatini suiiste'mol qilgan.
Hozirda mazkur holat yuzasidan IIV Shaxsiy xavfsizlik xizmati tomonidan prokuratura organlari bilan hamkorlikda xizmat tekshiruvi o'tkazilmoqda. Tekshiruv yakuniga ko'ra, qonunchilikka zid harakat qilgan barcha xodimlarning hamda faoliyatga mas'ul rahbarlarining xizmatdan bo'shatilishi va javobgarlik masalasi ko'rib chiqiladi.

Avvalroq Namanganda “maskali”lar va GAI xodimlari odamlarni qo'rqitib, ularga nisbatan elektroshoker ishlatgani aks etgan videoga viloyat IIB izoh bergandi.